**Transkript odgovora potpredsjednika Lukšića na pitanja novinara nakon susreta sa ministrom Tjerijem Repentinom**

**Podgorica, 03.09.2013.**

**Pitanje novinara**: Da li će Crna Gora podržati eventualni napad Amerike na Siriju, pošto ste izdali saopštenje da osuđujete upotrebu hemijskog oružja u toj zemlji?

**Odgovor potpredsjednika** **Lukšića**: Kao što smo u našem saopštenju, saopštenju Ministarstva u ime Vlade dali, čini mi se vrlo precizno, osudili smo i osuđujemo svaku upotrebu hemijskog naoružanja. Dakle, to je oružje masovnog uništenja, to je nelegalno oružje i njegova upotreba je nešto što se itekako kosi sa civilizacijskim standardima i sa elementarnim ljudskim pravima. Dakle, Crna Gora nije mogla ostati po strani ni na koji način u tom pogledu. Mi smo, ako se podsjetite, zemlja članica Savjeta za ljudska prava Ujedinjenih nacija i zemlja koja je, između ostalog, i u tom svojstvu kosponzorisala Rezoluciju da se pošalje inspekcijski tim Ujedinjenih nacija i istraži o čemu se radi. Čini se da postoje vrlo kredibilne indicije, da iza napada hemijskim naoružanjem zaista stoji sirijska vlada, sirijski režim, i mi smo osudili takav jedan napad i istovremeno izrazili nadu da će se u okviru međunarodnih foruma, prije svega Ujedinjenih nacija, doći do odgovarajućeg rješenja kako odgovoriti na ono što je potpuno neprihvatljivo. Dakle, onaj ko krši međunarodne standarde, ko sporvodi anticivilizacijsku aktivnost, mora da snosi odgovornost. Na koji će način to biti urađeno, to je zaista sad već najmanje na Crnoj Gori da cijeni, ali vjerujem da će zemlje kao što su SAD, Francuska, dakle odgovorne člance Savjeta bezbijednosti, uspjeti doći do odgovarajućeg rješenja. Vidjeli smo šta su stavovi ključnih zemalja u tom pogledu, i mi ćemo u svakom slučaju podržati sve ono što su napori da se ono što su vrijednosti XXI vijeka promoviše i da svaki stanovnik planete ima elementarna ljudska prava.